**Örményországtól a miskolci bagolyröptetésig**

**Magyar Könyvtárosok Egyesülete Gyermekkönyvtáros Szekció szakmai napja**

**Miskolc, 2019. október 21.**

Az ősz szekciónk életében mindig a bagolyröptéről szól. Aki teheti, elutazik abba a városba, ahol éppen a Vándorbagoly lakik. Az idén Miskolcon várt rá a csodálatos barna madarunk.

Nagy szeretettel fogadták a szekció tagjait és a környék gyermek és iskolai könyvtárosait. Bár nemrég volt itt az egyesületnek a vándorgyűlése, de akkor nem mindenki ismerhette meg a *II. Rákóczi Ferenc Megyei és Városi Könyvtárat*. Ezért az első programpont a köszöntők természetesen a hazaiak bemutatkozása volt.*Dr. Prokai Margit, igazgató asszony* büszkén számolt be könyvtáráról, az ott folyó munkáról. Csak a városban a központi könyvtáron kívül 7 fiókkönyvtárban folyik a munka, a KSZR pedig több, mint 300 települést lát el. Féltve őrzik 36000 muzeális dokumentumukat. Olvasóik szeretik a könyvtárat, hiszen majd 30 ezer beiratkozott olvasójuk van.

Ez után gondolatban kelet felé repültünk, *Örményországba*. Szekciónk két tagja a nyár elején ténylegesen elrepült oda, így egy nagyszerű képes beszámolót hallhattunk, láthattunk *Haszonné Kiss Katalintól*, vezetőségi tagunktól. Először az örmény nemzeti gyermekkönyvtárat látogatták meg. Nem csak gyermekkönyvtárként, hanem módszertani és oktatási központként is működik, valamint az örményországi IBBY-nek is itt található a központja. Néhány érdekesség erről a könyvtárról:

A több, mint 1 millió dokumentum a világ 50 különböző nyelvén íródott.

38 tematikus terem található a könyvtárban (Meseország, Színház, pszichológia sarok stb.), ahol különböző foglalkozásokat, tartanak az ide látogató csoportoknak, tematikus heteket, fesztiválokat rendeznek. Minden terem programjáért 2 könyvtáros felelős, a munkájukat pedig termenként három-három önkéntes segíti.

Presztízse van a szakmának, nagyon nehéz bejutni. Sokan más szakterületről jönnek ide, ezzel is színesítve az itt folyó munkát. Természetesen előírás, hogy könyvtári végzettséget szerezzenek.

A jereváni városi könyvtárat is meglátogatták. Itt is sokrétű munka folyik. A közösségi programjaik mind ingyenesek. Több nyelven folyik például nyelvoktatás (angol, kínai, perzsa, orosz stb.) – az oktatáshoz táblagépeket adnak segítségül a tanulóknak, saját színházuk van a gyerekeknek, melyben többek között a táncművészeti csoportokkal is együttműködve tartanak fesztiválokat. Van robotika szakkörük, melyet 3D-s nyomtatóval is segítenek. Természetesen a kézműves foglalkozások sem maradhatnak el egy ilyen színes kínálatból.

Az érdekes beszámoló után megmozgathattuk tagjainkat: a helyi gyermekkönyvtárosok Miklós Katalin vezetésével játékot szerveztek számunkra: *Szerencsét próbálhattunk* és ezzel megismerhettük a könyvtárat szintről szintre. A közönségből véletlenszerű párok a menetlevelükkel elindultak a könyvtárban, ahol különböző feladatokat kellet megoldani. Volt benne irodalmi fejtörő, kézműveskedés, játék. A próbát teljesítők jutalmul hamubasült-pogácsát kaptak.

A nap utolsó benti programja a **Vándorbagoly-díj** átadása volt. A madarunk Orosházára repült, a **Just Zsigmond Városi Könyvtár gyermekkönyvtárába. Hagymásiné Lazanyecz Anikó és Tengerics Éva**gyermekkönyvtárosok boldogan és büszkén vették át a legszínvonalasabb, legkreatívabb gyermekkönyvtárnak járó díjat. Jól felszerelt, kényelmes gyermekkönyvtárban a könyvtárismertető, olvasásnépszerűsítő csoportos foglalkozások mellett ingyenes nyári játszóházat tartanak, ahol a gyerekek különböző kézműves technikákkal ismerkedhetnek meg a gyerekek. Témaheteket szerveznek. Nem maradhatnak el az író-olvasó találkozók sem. Jó a kapcsolatuk a helyi közoktatási intézményekkel, többekkel együttműködési szerződést is kötöttek. Gyakran népszerűsítik az olvasást a könyvtár falain kívül, segítik az iskolák munkáját pl. zsűrizéssel.

A gyerekkönyvtárosok feladata az iskolai közösségi szolgálatos diákok munkájának koordinálása is. Legújabb, saját fejlesztésű olvasásnépszerűsítő programjukat az ősszel indították el, városuk nevére hajazó címmel: Olvasháza. Nagyon várjuk a következő őszt, ahol már beszámolhatnak ennek a játéknak a sikeréről is.

A programot egy kellemes *sétával* zártuk *Miskolc belvárosában*. Az idő is kegyes volt hozzánk, és nagyszerű vezetőt szerveztek nekünk a miskolci gyermekkönyvtárosokKupcsik Sarolta személyében.

Köszönjük vendéglátóinknak, előadóinknak ezt a csodás napot!

SzecseinéPápay Judit szekcióelnök